Μελέτη της διασύνδεσης του κερατοειδικού κολλαγόνου σε συνδυασμό με την διεπιθηλιακή φωτοθεραπευτική κερατεκτομή για την αντιμετώπιση των εκτατικών παθήσεων του κερατοειδούς
Authors: Γρέντζελος Μιχαήλ 
Published: September 2021

Σκοπός: Η μελέτη και αξιολόγηση της αποτελεσματικότητας και ασφάλειας μιας νέας χειρουργικής τεχνικής που αφορά στον συνδυασμό της διεπιθηλιακής φωτοθεραπευτικής κερατεκτομής με την διασύνδεση του κερατοειδικού κολλαγόνου, με ή χωρίς την εφαρμογή συμβατικής φωτοδιαθλαστικής κερατεκτομής, για την θεραπευτική αντιμετώπιση του κερατοκώνου, της συχνότερης εκτατικής πάθησης του κερατοειδούς. Μέθοδος: 81 ασθενείς (97 οφθαλμοί) με εξελισσόμενο κερατόκωνο υποβλήθηκαν σε διασύνδεση του κερατοειδικού κολλαγόνου με τη χρήση ριβοφλαβίνης και υπεριώδους ακτινοβολίας Α. Από αυτούς, oι 20 ασθενείς (23 οφθαλμοί) υποβλήθηκαν σε συνδυασμένη διεπιθηλιακή φωτοθεραπευτική κερατεκτομή και διασύνδεση του κερατοειδικού κολλαγόνου (πρωτόκολλο της Κρήτης), οι 43 ασθενείς (55 οφθαλμοί) υποβλήθηκαν σε συνδυασμένη διεπιθηλιακή φωτοθεραπευτική κερατεκτομή και συμβατική φωτοδιαθλαστική κερατεκτομή ταυτόχρονα ακολουθούμενη από διασύνδεση του κερατοειδικού κολλαγόνου (πρωτόκολλο της Κρήτης συν), ενώ οι υπόλοιποι 18 ασθενείς (19 οφθαλμοί) υποβλήθηκαν σε διασύνδεση του κερατοειδικού κολλαγόνου με μηχανική αφαίρεση του επιθηλίου του κερατοειδούς (πρωτόκολλο της Δρέσδης). Τα οπτικά και διαθλαστικά αποτελέσματα, τα κερατομετρικά χαρακτηριστικά και η πυκνότητα των ενδοθηλιακών κυττάρων εκτιμήθηκαν προεγχειρητικά και μετεγχειρητικά. Αποτελέσματα: Δεν παρατηρήθηκαν διεγχειρητικές ή μετεγχειρητικές επιπλοκές σε κανέναν από τους ασθενείς (οφθαλμούς). Παρατηρήθηκε σταθεροποίηση του κερατοκώνου και αναστολή της εξέλιξης της εκτατικής διαταραχής σε όλους τους οφθαλμούς. Στους οφθαλμούς που υποβλήθηκαν σε συνδυασμένη διεπιθηλιακή φωτοθεραπευτική κερατεκτομή και διασύνδεση του κερατοειδικού κολλαγόνου, η μη-διορθούμενη και η διορθούμενη μακρινή οπτική οξύτητα, οι κυρτές και οι επίπεδες κερατομετρικές τιμές, καθώς και ο κερατοειδικός αστιγματισμός βελτιώθηκαν σημαντικά μετεγχειρητικά. Η βελτίωση για κάθε μια από τις παραμέτρους αυτές παρατηρήθηκε από διαφορετικό μετεγχειρητικό χρονικό σημείο και μέχρι το τέλος της μετεγχειρητικής παρακολούθησης. Στους οφθαλμούς που υποβλήθηκαν σε συνδυασμένη διεπιθηλιακή φωτοθεραπευτική κερατεκτομή και συμβατική φωτοδιαθλαστική κερατεκτομή ταυτόχρονα ακολουθούμενη από διασύνδεση του κερατοειδικού κολλαγόνου, όλες οι ανωτέρω παράμετροι βελτιώθηκαν σημαντικά μετεγχειρητικά και μάλιστα από τον πρώτο κιόλας μετεγχειρητικό μήνα. Στους οφθαλμούς που υποβλήθηκαν σε κλασική διασύνδεση του κερατοειδικού κολλαγόνου με μηχανική αφαίρεση του επιθηλίου, αν και σημειώθηκε σταθεροποίηση του κερατοκώνου και αναστολή της εξέλιξης της εκτατικής διαταραχής, εντούτοις καμία από τις ανωτέρω παραμέτρους δεν παρουσίασε σημαντική βελτίωση μετεγχειρητικά. Δεν παρατηρήθηκε μεταβολή στην πυκνότητα των ενδοθηλιακών κυττάρων σε κανένα μετεγχειρητικό χρονικό διάστημα. Συμπεράσματα: Η νέα συνδυασμένη χειρουργική τεχνική της διεπιθηλιακής φωτοθεραπευτικής κερατεκτομής με την διασύνδεση του κερατοειδικού κολλαγόνου, με ή χωρίς την εφαρμογή συμβατικής φωτοδιαθλαστικής κερατεκτομής, φαίνεται ότι συμβάλει όχι μόνο στην σταθεροποίηση του κερατοκωνικού κερατοειδούς αλλά και στην βελτίωση της όρασης των ασθενών. Επομένως, η νέα συνδυασμένη αυτή χειρουργική τεχνική (πρωτόκολλο της Κρήτης) φαίνεται να αποτελεί μια επιπλέον εναλλακτική θεραπευτική προσέγγιση για την αντιμετώπιση του κερατοκώνου, της συχνότερης εκτατικής πάθησης του κερατοειδούς.